Document ID: 32008R1100

Reference:
14.11.2008
EL
Επίσημη Εφημερίδα της Ευρωπαϊκής Ένωσης
L 304/63
ΚΑΝΟΝΙΣΜΌΣ (ΕΚ) αριθ. 1100/2008 ΤΟΥ ΕΥΡΩΠΑÏΚΟΥ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 22ας Οκτωβρίου 2008
για την κατάργηση των ελέγχων που διενεργούνται στα σύνορα των κρατών μελών στον τομέα των οδικών και εσωτερικών πλωτών μεταφορών
(κωδικοποιημένη έκδοση)
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αφού ζήτησαν τη γνώμη της Επιτροπής των Περιφερειών,
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 4060/89 του Συμβουλίου της 21ης Δεκεμβρίου 1989 για την κατάργηση των ελέγχων που διενεργούνται στα σύνορα των κρατών μελών στον τομέα των οδικών και εσωτερικών πλωτών μεταφορών (3), έχει τροποποιηθεί (4) κατά τρόπο ουσιαστικό. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.
(2)
Η υλοποίηση της ελεύθερης παροχής υπηρεσιών στον τομέα των μεταφορών αποτελεί βασικό στοιχείο της κοινής πολιτικής μεταφορών σύμφωνα με τη συνθήκη. Κατά συνέπεια, αποτελεί στόχο της κοινής πολιτικής μεταφορών η βελτίωση της κυκλοφοριακής ροής για τα διάφορα μεταφορικά μέσα στην Κοινότητα.
(3)
Τα κράτη μέλη διεξάγουν ελέγχους, επαληθεύσεις και επιθεωρήσεις, βάσει των διατάξεων της ισχύουσας κοινοτικής και εθνικής νομοθεσίας στους τομείς των οδικών και των εσωτερικών πλωτών μεταφορών, ως προς τα τεχνικά χαρακτηριστικά, τις άδειες και τα άλλα έγγραφα με τα οποία πρέπει να συμμορφώνονται τα οχήματα και τα σκάφη. Οι προαναφερόμενοι έλεγχοι, επαληθεύσεις και επιθεωρήσεις εξακολουθούν να είναι δικαιολογημένοι, σε γενικές γραμμές, για να αποφεύγεται η διαταραχή της οργάνωσης της αγοράς μεταφορών και να εξασφαλίζεται η οδική ασφάλεια και η ασφάλεια της ναυσιπλοΐας.
(4)
Τα κράτη μέλη είναι ελεύθερα, σύμφωνα με την ισχύουσα κοινοτική νομοθεσία, να οργανώνουν και να εκτελούν αυτούς τους ελέγχους, επαληθεύσεις και επιθεωρήσεις όπου επιθυμούν.
(5)
Οι εν λόγω έλεγχοι, επαληθεύσεις και επιθεωρήσεις είναι δυνατόν να γίνονται με την ίδια αποτελεσματικότητα σε όλο το έδαφος των ενδιαφερομένων κρατών μελών και, συνεπώς, η διάβαση των συνόρων δεν πρέπει να αποτελεί πρόφαση για τη διενέργεια των εν λόγω πράξεων,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός εφαρμόζεται στους ελέγχους που διενεργούν τα κράτη μέλη, σύμφωνα με τις διατάξεις της κοινοτικής ή εθνικής νομοθεσίας, στους τομείς των οδικών και των εσωτερικών πλωτών μεταφορών, οι οποίες πραγματοποιούνται με μεταφορικά μέσα τα οποία έχουν πάρει άδεια κυκλοφορίας ή έχουν τεθεί σε κυκλοφορία σε ένα κράτος μέλος.
Άρθρο 2
Για τους σκοπούς του παρόντος κανονισμού, νοείται ως:
α)
«σύνορο», είτε εσωτερικό σύνορο στην Κοινότητα, είτε εξωτερικό σύνορο, όταν η μεταφορά μεταξύ κρατών μελών συνεπάγεται τη διέλευση μέσω κάποιας τρίτης χώρας·
β)
«έλεγχος», κάθε έλεγχος ή κάθε επιθεώρηση, επαλήθευση ή διατύπωση που διεξάγεται στα σύνορα των κρατών μελών από τις εθνικές αρχές και η οποία συνεπάγεται παύση ή περιορισμό της ελεύθερης κυκλοφορίας των ενεχομένων οχημάτων ή σκαφών.
Άρθρο 3
Οι έλεγχοι που αναφέρονται στο παράρτημα Ι και οι οποίοι διενεργούνται βάσει της κοινοτικής ή εθνικής νομοθεσίας στους τομείς των οδικών ή των εσωτερικών πλωτών μεταφορών μεταξύ κρατών μελών δεν διεξάγονται ως έλεγχοι στα σύνορα αλλά μόνο στα πλαίσια των συνήθων ελέγχων που διενεργούνται κατά τρόπο μη εισάγοντα διακρίσεις σε όλο το έδαφος ενός κράτους μέλους.
Άρθρο 4
Η Επιτροπή, εφόσον χρειαστεί, προτείνει τροποποιήσεις του παραρτήματος Ι για να ληφθεί υπόψη η τεχνολογική εξέλιξη στον τομέα τον οποίο αφορά ο παρών κανονισμός.
Άρθρο 5
Ο κανονισμός (ΕΟΚ) αριθ. 4060/89, όπως τροποποιήθηκε από τον κανονισμό του παραρτήματος ΙΙ, καταργείται.
Οι αναφορές στον καταργούμενο κανονισμό θεωρούνται ότι γίνονται στον παρόντα κανονισμό και διαβάζονται σύμφωνα με τον πίνακα αντιστοιχίας που εμφαίνεται στο παράρτημα ΙΙΙ.
Άρθρο 6
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 22 Οκτωβρίου 2008.
Για το Ευρωπαϊκό Κοινοβούλιο
Ο Πρόεδρος
H.-G. PÖTTERING
Για το Συμβούλιο
Ο Πρόεδρος
J.-P. JOUYET
(1)  ΕΕ C 324 της 30.12.2006, σ. 47.
(2)  Γνώμη του Ευρωπαϊκού Κοινοβουλίου της 14ης Δεκεμβρίου 2006(ΕΕ C 317 Ε της 23.12.2006, σ. 599) και απόφαση του Συμβουλίου της 15ης Σεπτεμβρίου 2008.
(3)  ΕΕ L 390 της 30.12.1989, σ. 18.
(4)  Βλέπε παράρτημα ΙΙ.
ΠΑΡΑΡΤΗΜΑ Ι
ΜΕΡΟΣ Ι
ΚΟΙΝΟΤΙΚΗ ΝΟΜΟΘΕΣΙΑ
Τμήμα 1
Οδηγίες
α)
Άρθρο 6 παράγραφος 4 της οδηγίας 96/53/ΕΚ του Συμβουλίου, της 25ης Ιουλίου 1996, σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές (1), που προβλέπει ότι τα οχήματα μπορούν να υποβάλλονται, όσον αφορά τα κοινά πρότυπα σχετικά με τα βάρη, σε δειγματοληπτικούς ελέγχους και, όσον αφορά τα κοινά πρότυπα σχετικά με τις διαστάσεις, μόνο σε ελέγχους εφόσον υπάρχει υπόνοια μη συμμόρφωσης προς τις διατάξεις της εν λόγω οδηγίας.
β)
Άρθρο 3 παράγραφος 2 της οδηγίας 96/96/ΕΚ του Συμβουλίου, της 20ής Δεκεμβρίου 1996, για την προσέγγιση των νομοθεσιών των κρατών μελών σχετικά με τον τεχνικό έλεγχο των μηχανοκίνητων οχημάτων και των ρυμουλκουμένων τους (2), που προβλέπει ότι κάθε κράτος μέλος αναγνωρίζει το αποδεικτικό στοιχείο που έχει εκδοθεί από ένα κράτος μέλος από το οποίο προκύπτει ότι ένα αυτοκίνητο υπέστη επιτυχώς τη δοκιμασία του τεχνικού ελέγχου σε άλλο κράτος μέλος. Αυτή η πράξη αναγνώρισης συνεπάγεται ότι η επαλήθευση από τις εθνικές αρχές μπορεί να γίνεται οπουδήποτε, εντός της επικράτειάς τους.
γ)
Άρθρο 2 παράγραφος 2 της οδηγίας 2006/1/ΕΚ του Ευρωπαϊκού Κοινοβουλίου και του Συμβουλίου της 18ης Ιανουαρίου 2006 για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές (3), που ορίζει ότι η απόδειξη της συμμόρφωσης προς την οδηγία παρέχεται με την υποχρέωση η σύμβαση μίσθωσης και η σύμβαση μίσθωσης του οδηγού να βρίσκονται στο μισθωμένο όχημα.
δ)
Άρθρο 3 παράγραφοι 3, 4 και 5 της οδηγίας 76/135/ΕΟΚ του Συμβουλίου, της 20ής Ιανουαρίου 1976, περί αμοιβαίας αναγνωρίσεως των πιστοποιητικών αξιοπλοΐας πλοίων εσωτερικής ναυσιπλοΐας (4) που ορίζει ότι τα κράτη μέλη δύνανται να ζητούν την επίδειξη των αδειών, πιστοποιητικών ή εγκρίσεων, όποτε το ζητούν οι εθνικές αρχές.
ε)
Άρθρο 17 παράγραφος 1 της οδηγίας 82/714/ΕΟΚ του Συμβουλίου, της 4ης Οκτωβρίου 1982, για τη θέσπιση τεχνικών προδιαγραφών για τα πλοία εσωτερικής ναυσιπλοΐας (5), που ορίζει ότι τα κράτη μέλη δύνανται να ελέγξουν σε οποιαδήποτε χρονική στιγμή εάν βρίσκεται στο πλοίο πιστοποιητικό έγκυρο κατά τους όρους της εν λόγω οδηγίας.
Τμήμα 2
Κανονισμοί
α)
Άρθρα 14 και 15 του κανονισμού (ΕΟΚ) αριθ. 684/92 του Συμβουλίου, της 16ης Μαρτίου 1992, για τη θέσπιση κοινών κανόνων στις διεθνείς μεταφορές επιβατών με πούλμαν και λεωφορεία (6), που παρέχουν σε κάθε εντεταλμένο όργανο ελέγχου το δικαίωμα επαλήθευσης και ελέγχου του εισιτηρίου μεταφοράς, της άδειας και του εγγράφου ελέγχου που προβλέπει ο εν λόγω κανονισμός.
β)
Άρθρο 18 του κανονισμού (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινοτικών διατάξεων στον τομέα των οδικών μεταφορών (7), που παρέχει στα κράτη μέλη το δικαίωμα να θεσπίζουν τις διατάξεις που καλύπτουν, μεταξύ άλλων, την οργάνωση, τη διαδικασία και τα μέσα ελέγχου για να εξασφαλίσουν την εκτέλεση του κανονισμού.
γ)
Άρθρο 19 του κανονισμού (ΕΟΚ) αριθ. 3821/85 του Συμβουλίου της 20ής Δεκεμβρίου 1985 σχετικά με τη συσκευή ελέγχου στον τομέα των οδικών μεταφορών (8), που δίνει στα κράτη μέλη το δικαίωμα να θεσπίζουν διατάξεις που καλύπτουν, μεταξύ άλλων, την οργάνωση, τη διαδικασία και τα μέσα ελέγχου με σκοπό την εξακρίβωση της συμμόρφωσης της σχετικής συσκευής προς τις διατάξεις του κανονισμού.
δ)
Άρθρο 5 παράγραφος 4 του κανονισμού (ΕΟΚ) αριθ. 881/92 του Συμβουλίου, της 26ης Μαρτίου 1992, σχετικά με την πρόσβαση στην αγορά των οδικών εμπορευματικών μεταφορών μέσα στην Κοινότητα, οι οποίες έχουν ως σημείο αναχώρησης ή προορισμού το έδαφος κράτους μέλους ή διέρχονται από το έδαφος ενός ή περισσοτέρων κρατών μελών (9), που ορίζει ότι επικυρωμένο αντίγραφο της κοινοτικής άδειας φυλάσσεται εντός του οχήματος και επιδεικνύεται όποτε το ζητούν οι αρμόδιοι για τον έλεγχο υπάλληλοι.
ΜΕΡΟΣ 2
ΕΘΝΙΚΗ ΝΟΜΟΘΕΣΙΑ
α)
Έλεγχοι όσον αφορά την άδεια οδήγησης των οδηγών των οχημάτων για τη μεταφορά εμπορευμάτων και επιβατών.
β)
Έλεγχοι όσον αφορά τα μέσα μεταφοράς επικίνδυνων εμπορευμάτων και ειδικότερα:
i)
έγγραφα:
—
πιστοποιητικό επαγγελματικής κατάρτισης του οδηγού,
—
οδηγίες ασφαλείας,
—
πιστοποιητικό έγκρισης (ADR ή ισοδύναμα πρότυπα),
—
αντίγραφο της ενδεχόμενης παρέκκλισης (ADR ή ισοδύναμα πρότυπα),
ii)
αναγνώριση του οχήματος που μεταφέρει επικίνδυνα εμπορεύματα:
—
πορτοκαλί πινακίδα:
—
πιστότητα,
—
τοποθέτηση επί του οχήματος,
—
σήμα κινδύνου επί του οχήματος:
—
πιστότητα,
—
τοποθέτηση επί του οχήματος,
—
πινακίδα αναγνώρισης των δεξαμενών (σταθερές, κινητές ή εμπορευματοκιβώτια):
—
παρουσία και το ευανάγνωστο,
—
ημερομηνία τελευταίας επιθεώρησης,
—
σφραγίδα του οργανισμού ελέγχου,
iii)
εξοπλισμός (ADR ή ισοδύναμα πρότυπα) του οχήματος:
—
πρόσθετος πυροσβεστήρας,
—
ειδικός εξοπλισμός,
iv)
φόρτωση των οχημάτων:
—
υπερφόρτωση (ανάλογα με τη χωρητικότητα των δεξαμενών),
—
τακτοποίηση των δεμάτων,
—
απαγόρευση από κοινού εμφάνισης.
γ)
Έλεγχοι σχετικά με τα μέσα μεταφοράς αλλοιώσιμων προϊόντων και ειδικότερα:
i)
έγγραφα:
—
δήλωση πιστότητας των μηχανών,
ii)
ειδικές μηχανές που χρησιμοποιούνται για τη μεταφορά αλλοιώσιμων προϊόντων:
—
πινακίδα δήλωσης της πιστότητας,
—
σήματα αναγνώρισης,
iii)
λειτουργία των ειδικών μηχανών:
—
προϋποθέσεις για τη θερμοκρασία των μηχανών.
(1)  ΕΕ L 235 της 17.9.1996, σ. 59.
(2)  ΕΕ L 46 της 17.2.1997, σ. 1.
(3)  ΕΕ L 33 της 4.2.2006, σ. 82.
(4)  ΕΕ L 21 της 29.1.1976, σ. 10.
(5)  ΕΕ L 301 της 28.10.1982, σ. 1.
(6)  ΕΕ L 74 της 20.3.1992, σ. 1.
(7)  ΕΕ L 102 της 11.4.2006, σ. 1.
(8)  ΕΕ L 370 της 31.12.1985, σ. 8.
(9)  ΕΕ L 95 της 9.4.1992, σ. 1.
ΠΑΡΑΡΤΗΜΑ II
ΚΑΤΑΡΓΟΥΜΕΝΟΣ ΚΑΝΟΝΙΣΜΟΣ, ΜΕ ΤΗΝ ΤΡΟΠΟΠΟΙΗΣΗ ΤΟΥ
(όπως αναφέρεται στο άρθρο 5)
Κανονισμός (ΕΟΚ) αριθ. 4060/89 του Συμβουλίου
(ΕΕ L 390 της 30.12.1989, σ. 18).
Κανονισμός (ΕΟΚ) αριθ. 3356/91 του Συμβουλίου
(ΕΕ L 318 της 20.11.1991, σ. 1).
ΠΑΡΑΡΤΗΜΑ III
ΠΙΝΑΚΑΣ ΑΝΤΙΣΤΟΙΧΙΑΣ
Κανονισμός (ΕΟΚ) αριθ. 4060/89
Παρών κανονισμός
Άρθρο 1
Άρθρο 1
Άρθρο 2
Άρθρο 2
Άρθρο 3
Άρθρο 3
Άρθρο 3α
Άρθρο 4
Άρθρο 4
Άρθρο 6
—
Άρθρο 5
Παράρτημα, μέρος Ι, οδηγίες α)
Παράρτημα Ι, μέρος 1 τμήμα 1 στοιχείο α)
Παράρτημα, μέρος Ι, οδηγίες β)
Παράρτημα Ι, μέρος 1 τμήμα 1 στοιχείο β)
Παράρτημα, μέρος Ι, οδηγίες γ)
Παράρτημα Ι, μέρος 1 τμήμα 1 στοιχείο γ)
Παράρτημα, μέρος Ι, οδηγίες δ)
—
Παράρτημα, μέρος Ι, οδηγίες ε)
Παράρτημα Ι, μέρος 1 τμήμα 1 στοιχείο δ)
Παράρτημα, μέρος Ι, οδηγίες στ)
Παράρτημα Ι, μέρος 1 τμήμα 1 στοιχείο ε)
Παράρτημα, μέρος Ι, κανονισμοί α)
Παράρτημα Ι, μέρος 1 τμήμα 2 στοιχείο α)
Παράρτημα, μέρος Ι, κανονισμοί β)
—
Παράρτημα, μέρος Ι, κανονισμοί γ)
—
Παράρτημα, μέρος Ι, κανονισμοί δ)
Παράρτημα Ι, μέρος 1 τμήμα 2 στοιχείο β)
Παράρτημα, μέρος Ι, κανονισμοί ε)
Παράρτημα Ι, μέρος 1 τμήμα 2 στοιχείο γ)
Παράρτημα, μέρος Ι, κανονισμοί στ)
Παράρτημα Ι, μέρος 1 τμήμα 2 στοιχείο δ)
Παράρτημα, μέρος ΙΙ
Παράρτημα Ι, μέρος 2
—
Παράρτημα ΙΙ
—
Παράρτημα ΙΙΙ

Summary:
Οδικές και εσωτερικές πλωτές μεταφορές - μεθοριακοί έλεγχοι
Οδικές και εσωτερικές πλωτές μεταφορές - μεθοριακοί έλεγχοι
 
ΣΥΝΟΨΗ ΤΩΝ ΑΚΟΛΟΥΘΩΝ ΚΕΙΜΕΝΩΝ:
Κανονισμός (ΕΟΚ) αριθ. 3912/92 για τους ελέγχους που διενεργούνται εντός της EE στον τομέα των οδικών και εσωτερικών πλωτών μεταφορών όσον αφορά μεταφορικά μέσα που έχουν άδεια κυκλοφορίας ή έχουν τεθεί σε κυκλοφορία σε τρίτη χώρα
Κανονισμός (ΕΚ) αριθ. 1100/2008 για την κατάργηση των ελέγχων που διενεργούνται στα σύνορα των χωρών της ΕΕ στον τομέα των οδικών και εσωτερικών πλωτών μεταφορών
ΠΟΙΟΣ ΕΙΝΑΙ Ο ΣΚΟΠΟΣ ΤΩΝ ΚΑΝΟΝΙΣΜΩΝ;
Οι κανονισμοί καταργούν τους ελέγχους που πραγματοποιούνται από χώρες της ΕΕ, σύμφωνα με τους κανόνες στους τομείς των οδικών και εσωτερικών πλωτών μεταφορών στα εσωτερικά σύνορα της ΕΕ. Προκειμένου να διασφαλιστεί η ελεύθερη κυκλοφορία εντός της ΕΕ των σχετικών οχημάτων και σκαφών, αυτοί οι έλεγχοι δεν πρέπει πλέον να εκτελούνται ως μεθοριακοί έλεγχοι, αλλά αποκλειστικά στο πλαίσιο των κανονικών διαδικασιών ελέγχου που εφαρμόζονται χωρίς διακρίσεις σε ολόκληρη την επικράτεια των χωρών της ΕΕ.
ΒΑΣΙΚΑ ΣΗΜΕΙΑ
Ο κανονισμός (ΕΟΚ) αριθ. 3912/92 αναφέρεται σε ελέγχους που σχετίζονται με οδικές και εσωτερικές πλωτές μεταφορές που πραγματοποιούνται με μεταφορικά μέσα που έχουν καταχωρηθεί ή τεθεί σε κυκλοφορία σε χώρα που δεν είναι μέλος της ΕΕ. Αυτοί οι έλεγχοι δεν πρέπει πλέον να διενεργούνται στα εσωτερικά σύνορα μεταξύ των χωρών της ΕΕ αλλά αποκλειστικά στο πλαίσιο των κανονικών διαδικασιών ελέγχου που εφαρμόζονται χωρίς διακρίσεις σε όλη την επικράτεια αυτών των χωρών. Μπορούν, ωστόσο, να πραγματοποιούνται στα εξωτερικά σύνορα (με χώρα που δεν είναι μέλος της ΕΕ). Ο κανονισμός (ΕΚ) αριθ. 1100/2008 αναφέρεται σε ελέγχους που σχετίζονται με οδικές και εσωτερικές πλωτές μεταφορές που πραγματοποιούνται με μεταφορικά μέσα που έχουν καταχωρηθεί ή τεθεί σε κυκλοφορία σε κράτος μέλος της ΕΕ. Αυτοί οι έλεγχοι δεν πρέπει πλέον να διενεργούνται στα εσωτερικά σύνορα μεταξύ των χωρών της ΕΕ αλλά αποκλειστικά στο πλαίσιο των κανονικών διαδικασιών ελέγχου που εφαρμόζονται χωρίς διακρίσεις σε όλη την επικράτεια αυτών των χωρών. Οι έλεγχοι που καλύπτονται από τους δύο κανονισμούς είναι αυτοί που προβλέπονται στο κοινοτικό ή εθνικό δίκαιο και αναφέρονται στο παράρτημα Ι του κανονισμού (ΕΚ) αριθ. 1100/2008 και, στην περίπτωση του κανονισμού (ΕΟΚ) αριθ. 3912/92, είναι οι έλεγχοι που προβλέπονται σε διεθνείς συμφωνίες μεταξύ μίας ή περισσότερων χωρών της ΕΕ και μίας ή περισσότερων τρίτων χωρών.Αποχώρηση του Ηνωμένου Βασιλείου από την ΕΕ
Μετά την αποχώρηση του Ηνωμένου Βασιλείου από την ΕΕ στις 31 Ιανουαρίου 2020, τα σύνορα μεταξύ του Ηνωμένου Βασιλείου και των χωρών της ΕΕ δεν αποτελούν πλέον εσωτερικά σύνορα. Ωστόσο, κατά τη μεταβατική περίοδο, όσο η νομοθεσία της ΕΕ εξακολουθούσε να ισχύει στο Ηνωμένο Βασίλειο και εντός αυτού, τα σύνορα αυτά αντιμετωπίζονταν ως εσωτερικά σύνορα. Από τις αρχές του 2021, και οι δύο προαναφερόμενοι κανονισμοί δεν ισχύουν πλέον για αυτά τα σύνορα. Ο έλεγχος οχημάτων και σκαφών του Ηνωμένου Βασιλείου θα υπόκειται στο εξής στον κανονισμό (ΕΟΚ) αριθ. 3912/92 και δεν θα υπόκειται πλέον στον κανονισμό (ΕΚ) αριθ. 1100/2008.
ΑΠΟ ΠΟΤΕ ΕΦΑΡΜΟΖΟΝΤΑΙ ΟΙ ΚΑΝΟΝΙΣΜΟΙ;
Ο κανονισμός (ΕΟΚ) αριθ. 3912/92 εφαρμόζεται από την 1η Ιανουαρίου 1993. Ο κανονισμός (ΕΚ) αριθ. 1100/2008 εφαρμόζεται από τις 4 Δεκεμβρίου 2008. Κωδικοποίησε και αντικατέστησε τον κανονισμό (ΕΟΚ) αριθ. 4060/89 και τις μεταγενέστερες τροποποιήσεις του, που εφαρμόστηκε από την 1η Ιουλίου 1990.
ΓΕΝΙΚΟ ΠΛΑΙΣΙΟ
Δείτε επίσης:Εσωτερικές πλωτές οδοί (Ευρωπαϊκή Επιτροπή) Δρόμος (Ευρωπαϊκή Επιτροπή).
ΒΑΣΙΚΑ ΚΕΙΜΕΝΑ
Κανονισμός (ΕΟΚ) αριθ. 3912/92 του Συμβουλίου, της 17ης Δεκεμβρίου 1992, για τους ελέγχους που διενεργούνται εντός της Κοινότητας στον τομέα των οδικών και εσωτερικών πλωτών μεταφορών όσον αφορά μεταφορικά μέσα που έχουν άδεια κυκλοφορίας ή έχουν τεθεί σε κυκλοφορία σε τρίτη χώρα (ΕΕ L 395 της 31.12.1992, σ. 6-7)
Κανονισμός (ΕΚ) αριθ. 1100/2008 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008, για την κατάργηση των ελέγχων που διενεργούνται στα σύνορα των κρατών μελών στον τομέα των οδικών και εσωτερικών πλωτών μεταφορών (κωδικοποιημένη έκδοση) (ΕΕ L 304 της 14.11.2008, σ. 63-69)
τελευταία ενημέρωση 27.11.2020